Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Ispanijos paraiška „EGF/2011/018 ES/País Vasco Productos metálicos“) /* COM/2012/0620 final */





AIŠKINAMASIS MEMORANDUMAS 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo[1] 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas. EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[2]. 2011 m. gruodžio 28 d. Ispanija pateikė paraišką „EGF/2011/018 ES/País Vasco Productos metálicos“ dėl finansinės paramos iš EGF, nes iš 423 įmonių, vykdančių NACE 2 red. 25 skyriaus (metalo gaminių, išskyrus mašinas ir įrenginius, gamyba)[3] veiklą Ispanijos Baskijos (ES21) NUTS II regione, buvo atleista daug darbuotojų. Nuodugniai išnagrinėjusi šią paraišką Komisija, laikydamasi Reglamento (EB) Nr. 1927/2006 10 straipsnio, padarė išvadą, kad šiame reglamente nustatytos sąlygos finansinei paramai suteikti yra įvykdytos. PARAIŠKOS SANTRAUKA IR ANALIZĖ Pagrindiniai duomenys || EGF nuorodos Nr. || EGF/2011/018 Valstybė narė || Ispanija 2 straipsnis || b punktas Susijusios įmonės || 423 NUTS II regionas || Baskija (ES21) NACE 2 red. skyrius || 25 (Metalo gaminių, išskyrus mašinas ir įrenginius, gamyba) Ataskaitinis laikotarpis || 2011 01 22 – 2011 10 22 Prie individualių poreikių pritaikytų paslaugų teikimo pradžia || 2012 03 19 Paraiškos data || 2011 12 28 Atleistų darbuotojų skaičius ataskaitiniu laikotarpiu || 1 106 Numatomas atleistų darbuotojų, pasinaudosiančių priemonėmis, skaičius || 500 Prie individualių poreikių pritaikytoms paslaugoms skirtos lėšos, EUR || 1 870 000 EGF paramai įgyvendinti skirtos lėšos[4], EUR || 129 300 EGF paramai įgyvendinti skirtos lėšos, proc. || 6,47 Visa suma, EUR || 1 999 300 EGF parama, EUR (65 proc.) || 1 299 545 1. Paraiška Komisijai pateikta 2011 m. gruodžio 28 d., o papildoma informacija teikta iki 2012 m. rugsėjo 5 d. 2. Paraiška atitinka Reglamento (EB) Nr. 1927/2006 2 straipsnio b punkte nustatytas EGF paramos skyrimo sąlygas ir buvo pateikta per šio reglamento 5 straipsnyje nustatytą 10 savaičių laikotarpį. Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos ar pasaulinės finansų ir ekonomikos krizės 3. Siekdama įrodyti darbuotojų atleidimo ir pasaulinės finansų ir ekonomikos krizės sąsają, Ispanija teigia, kad metalo gaminių sektorius yra pagrindinis žaliavų tiekėjas įvairioms apdirbamosios pramonės šakoms, visų pirma laivų statybos, statybos ir automobilių pramonės sektoriams. Visiems jiems visoje Europos Sąjungoje stipriai pakenkė ekonomikos krizė, kaip anksčiau pripažino Komisija[5] ir jos tarnybos[6]. Be to, tebegalioja argumentai, pateikti ankstesnėse su šiais sektoriais susijusiose paraiškose EGF[7], visų pirma 2012 m. rugpjūčio 9 d. pateikti Komisijos argumentai dėl kitos su tuo pačiu sektoriumi susijusios Ispanijos paraiškos EGF[8]. 4. Ispanija – viena iš valstybių narių, kurios labiausiai nukentėjo dėl pasaulinės finansų ir ekonomikos krizės. Apdirbamoji pramonė, savo ruožtu, buvo vienas labiausiai nukentėjusių sektorių, ir jos padėtis toliau blogėja. Apdirbamosios pramonės gamybos indeksas (2005 m. = 100) || 2006 m. || 2007 m. || 2008 m. || 2009 m. || 2010 m. || 2011 m. ES 27 || 104,81 || 109,23 || 107,36 || 91,59 || 98,44 || 103,15 Vokietija || 105,83 || 112,73 || 113,06 || 93,64 || 104,57 || 113,91 Prancūzija || 101,01 || 102,62 || 99,05 || 85,34 || 89,11 || 92,42 Ispanija || 105,38 || 107,56 || 98,97 || 82,52 || 83,03 || 82,16 Šaltinis: Eurostato duomenys 5. Dėl pasaulinės finansų ir ekonomikos krizės pramonės sektoriaus laukia niūrios perspektyvos: sumažėjo metalo bei metalo gaminių paklausa ir gamyba. 2009 m., palyginti su ankstesniais metais, Ispanijoje metalo sektoriaus gamyba apskritai sumažėjo 24,6 proc., o metalo gaminių gamyba – 23,3 proc. Nors abi veiklos sritys, kaip parodyta toliau, per pirmąjį 2011 m. ketvirtį pradėjo atsigauti, tai galiausiai pasirodė esanti netvaraus augimo tendencija, ir antroje metų pusėje abiejų sektorių gamyba vėl stipriai sumažėjo. Ispanijos pramonės gamybos kitimas || 2009 m. || 2010 m. || 2011 1 ketv. || 2011 m. 2 ketv. || 2011 m. 3 ketv. || 2011 m. 4 ketv. Metalas[9] || -24,6 || 0,4 || 2,9 || -2,8 || -2,7 || -9,6 Metalo gaminiai[10] || -23,3 || -6,4 || 7,4 || -1,3 || -1,0 || -10,2 Šaltinis: INE (Instituto Nacional de Estadística) ir Confemetal 6. Metalo gaminių sektoriaus gamybos mažėjimas turėjo poveikio užimtumui. Todėl 2009 m. Ispanija neteko daugiau kaip 180 000 darbo vietų metalo sektoriuje, 2010 m. – dar 60 000, visa tai sudarė apie 15 proc. bendro sektoriaus užimtumo. Duomenys apie atleistų darbuotojų skaičių ir 2 straipsnio b punkto kriterijų laikymasis 7. Šią paraišką Ispanija pateikė laikydamasi Reglamento (EB) Nr. 1927/2006 2 straipsnio b punkte nustatytų intervencijos kriterijų, pagal kuriuos per devynių mėnesių laikotarpį iš valstybės narės įmonių, vykdančių to paties NACE 2 red. skyriaus veiklą viename regione arba dviejuose gretimuose regionuose pagal NUTS II lygmenį, turi būti atleista ne mažiau kaip 500 darbuotojų. 8. Paraiškoje nurodoma, kad per ataskaitinį devynių mėnesių laikotarpį nuo 2011 m. sausio 22 d. iki 2011 m. spalio 22 d. iš 423 įmonių, vykdančių NACE 2 red. 25 skyriaus (metalo gaminių, išskyrus mašinas ir įrenginius, gamyba)[11] veiklą Baskijos (ES21) NUTS II regione, atleisti 1 106 darbuotojai. Atleistų darbuotojų skaičius apskaičiuotas pagal Reglamento (EB) Nr. 1927/2006 2 straipsnio antros pastraipos pirmą įtrauką. Paaiškinimas apie nenumatytą šio darbuotojų atleidimo pobūdį 9. Ispanijos valdžios institucijos teigia, kad finansų ir ekonomikos krizė sukėlė staigų pasaulio ekonomikos nuosmukį ir tai turėjo didžiulį poveikį daugeliui sektorių. Tokio pobūdžio metalų gaminių sektoriaus nuosmukis šiais laikais yra beprecedentis, nes smarkiai sumažėjo naujų užsakymų iš kitų sektorių, kurie nukentėjo nuo ekonomikos nuosmukio. Dėl krizės nuo 2008 m. ekonomikos augimas nebeatitiko kelerių pastarųjų metų metalo apdirbimo pramonės pastovaus užimtumo augimo tendencijos. 2000–2006 m. užimtumas šiame sektoriuje padidėjo 8 proc. (arba 300 000 darbo vietų)[12], o 2009 – 2010 m. laikotarpiu jis sumažėjo beveik 15 proc. Todėl darbuotojų atleidimo metalo gaminių sektoriuje nebuvo galima numatyti ar lengvai išvengti. Darbuotojus atleidusios įmonės ir darbuotojai, kuriems numatyta parama 10. Paraiška susijusi su 1 106 atleistais darbuotojais 423 įmonėse, vykdančiose NACE 2 red. 25 skyriaus (metalo gaminių, išskyrus mašinas ir įrenginius, gamyba) veiklą Baskijos (ES21) NUTS II regione. Išsamus įmonių, nurodytų šioje paraiškoje, sąrašas pateikiamas Komisijos tarnybų darbiniame dokumente, pridedamame prie šio pasiūlymo. Galimybė pasinaudoti priemonėmis bus suteikta visiems atleistiems darbuotojams. Tačiau Ispanijos valdžios institucijos, remdamosi ankstesne EGF paramos administravimo patirtimi, mano, kad maždaug 500 darbuotojų nuspręs pasinaudoti EGF priemonėmis. 11. Nukentėjusių darbuotojų pasiskirstymas: Kategorija || Skaičius || Procentinė dalis Vyrai || 930 || 84,09 Moterys || 176 || 15,91 ES piliečiai || 1 080 || 97,65 Ne ES piliečiai || 26 || 2,35 15–24 m. asmenys || 23 || 2,08 25–54 m. asmenys || 746 || 67,45 55–64 m. asmenys || 333 || 30,11 Vyresni nei 64 m. asmenys || 4 || 0,36 12. Į šiuos skaičius įtraukti 29 darbuotojai, kurie turi ilgalaikių sveikatos problemų arba yra neįgalūs. 13. Darbuotojų pasiskirstymas pagal profesines kategorijas: Kategorija || Skaičius || Procentinė dalis Vadovai || 5 || 0,45 Specialistai || 12 || 1,08 Technikai ir jaunesnieji specialistai || 85 || 7,69 Įstaigų pagalbiniai tarnautojai || 133 || 12,03 Kvalifikuoti darbininkai ir amatininkai || 272 || 24,59 Įrenginių ir mašinų operatoriai || 267 || 24,14 Tiesioginių paslaugų darbuotojai ir nekvalifikuoti darbuotojai || 332 || 30,02 14. Pagal Reglamento (EB) Nr. 1927/2006 7 straipsnį Ispanija patvirtino, kad įvairiais EGF paramos įgyvendinimo etapais, ypač suteikiant teisę gauti EGF paramą, taikė ir toliau taikys moterų ir vyrų lygybės bei nediskriminavimo principus. Susijusios teritorijos ir jos valdžios institucijų ir suinteresuotųjų šalių aprašymas 15. Teritorija, kurioje atleisti darbuotojai, priklauso Baskijos NUTS II regionui, kurį sudaro Alavos (Álava) Álava), Gipuskoa (Guipúzcoa) Guipúzcoa) ir Biskajos (Vizcaya) Vizcaya) provincijos. Šis regionas yra Šiaurės Ispanijoje ir ribojasi rytuose su Navaros regionu, pietuose – su La Riochos regionu, o vakaruose – su Kantabrijos, Kastilijos ir Leono regionais. Palyginti su Ispanijos vidurkiu, Baskija yra mažas, tankiai apgyvendintas regionas: jis sudaro tik 1,4 proc. (7 234 km²) Ispanijos teritorijos, tačiau 2011 m. jame gyveno 4,8 proc. (2,2 mln.) Ispanijos gyventojų. 16. Visose trijose Baskijos regiono provincijose metalo gaminių sektoriuje buvo atleista darbuotojų, tačiau skirtingais mastais: Biskajoje tai sudarė 57 proc. visų atleistų darbuotojų, Gipuskoa – 30 proc., o Alavoje – 13 proc. 17. Pagrindinės suinteresuotosios šalys yra Autonominė Baskijos vyriausybė (Gobierno Vasco), visų pirma: Regioninė pramonės, inovacijų, turizmo ir prekybos ministerija, Regioninis pramonės ir energetikos departamentas, Administravimo ir pramoninio saugumo direktoratas, Regioninė užimtumo ir socialinių reikalų ministerija, Regioninis planavimo ir užimtumo departamentas ir Baskijos darbo birža. Be šių viešųjų suinteresuotųjų šalių, taip pat susiję yra šie subjektai: FVEM (Federación Vizcaína de Empresas del Metal), ADEGI (Asociación de Empresarios de Gipuzkoa) ir SEA (Sindicato Empresarial Alavés). Tikėtinas darbuotojų atleidimo poveikis vietos, regiono ar šalies užimtumui 18. Remiantis Baskijos statistikos biuro Eustat (Instituto Vasco de Estadística) duomenimis, metalo sektorius sudarė 10 mlrd. EUR (arba 18 proc.) bendros Baskijos regiono pridėtinės vertės. 2010 m. birželio mėn. jame dirbo maždaug 162 000 darbuotojų (tai sudaro 16 proc. visų regiono dirbančių asmenų). Vien tik metalo gaminių pasektoryje dirbo 40 proc. šių darbuotojų. Todėl pasaulinė finansų ir ekonomikos krizė, dariusi neigiamą poveikį metalų gaminių sektoriui, stipriai pakenkė užimtumui Baskijoje. 19. Vertinant absoliučiais skaičiais, apskaičiuota, kad nuo trečiojo 2008 m. ketvirčio šiame pramonės sektoriuje Baskijos regionas neteko 31 000 darbo vietų. Visose trijose Baskijos provincijose nedarbo lygis nuo 2008 m. iki 2011 m. padidėjo beveik dvigubai, kaip nurodyta toliau: Nedarbo Baskijoje lygis || 2008 m. || 2009 m. || 2010 m. || 2011 m. Alava || 2,7 || 9,9 || 10,0 || 6,9 Gipuskoa || 3,3 || 6,5 || 7,4 || 7,5 Biskaja || 4,3 || 8,6 || 10,0 || 13,5 Baskija || 3,8 || 8,1 || 9,2 || 10,6 Šaltinis: Eustat 20. Pateikus paraišką dėl EGF paramos, Ispanijos ekonominė padėtis ir toliau blogėjo. Remiantis Eurostato duomenimis, 2012 m. liepos mėn. nacionalinis nedarbo lygis pasiekė 25,1 proc., t. y. daugiau nei dvigubai viršijo ES 27 vidurkį ir beveik dešimt procentinių punktų viršijo didžiausią nacionalinį nedarbo lygį ES (Portugalijoje 15,7 proc.). Be to, kaip paaiškinta 16 punkte, daugiausia darbuotojų, kaip nurodyta šioje paraiškoje, buvo atleista Baskijos provincijoje Biskajoje, kurioje nedarbo lygis yra didžiausias. Dėl šių priežasčių manoma, kad metalo gaminių sektoriuje atleistų darbuotojų užimtumo perspektyvos nėra optimistinės. Suderintas finansuotinų prie individualių poreikių pritaikytų paslaugų paketas ir numatomos jo sąnaudos, įskaitant jo ir struktūrinių fondų finansuojamų veiksmų tarpusavio papildomumą 21. Visos toliau išvardytos priemonės kartu sudaro suderintą prie individualių poreikių pritaikytų paslaugų paketą, kuriuo siekiama atleistus darbuotojus reintegruoti į darbo rinką: – Tyrimas. Ši veikla apima atleistų darbuotojų profilio nustatymą ir informacijos apie metalų gaminių sektorių rinkimą, siekiant pritaikyti priemonių paketą prie atleistų darbuotojų poreikių. Ja siekiama: nustatyti profilį ir įgūdžius, kurių reikalauja šiame sektoriuje veikiančios įmonės, nustatyti kitus sektorius (kurie gali būti susiję su metalų gaminiais arba ne), kurie galėtų pasiūlyti įdarbinimo galimybių tikslinei grupei, ir įsteigti įdarbinimo tarnybą. – Orientavimas. Šiai paslaugai priskiriama įvairių rūšių veikla, kuria prisidedama prie remtinų darbuotojų reintegracijos į darbo rinką, visų pirma: – asmeninis kiekvieno remtino darbuotojo profilio ir poreikių nustatymas, siekiant sudaryti jiems sąlygas gauti naują darbą. Remiantis šia priemone bus nustatomos galimybės ir tolesnių veiksmų turinys. – remtinų darbuotojų pasitikėjimo savimi ir motyvacijos didinimas (pvz., nustatant jų darbo tikslus, ugdant jų stipriąsias savybes ir užpildant žinių spragas, teikiant jiems teigiamo požiūrio į darbo paiešką pavyzdžius ir t. t.). – Mokymas. Šia veikla siekiama suteikti remtiniems darbuotojams gebėjimų ir įgūdžių, būtinų reintegruotis į darbo rinką. Remiantis pirmiau aprašytų tyrimo ir orientavimo veiksmų rezultatais, mokymo veikla bus dvejopa: – profesinis mokymas, kuriuo siekiama plėtoti įgūdžius pagal remtinų darbuotojų profilį ir planus. – horizontalusis mokymas, kuriuo siekiama plėtoti socialinius profesinius įgūdžius, reikalingus visų rūšių profesijoms. – Pagalba įsidarbinti kitur. Šiai veiklai priskiriamas remtinų darbuotojų kuravimas (asmeninis ir (arba) grupinis). Tokiu būdu jie pagerins savo gebėjimus ieškoti darbo, pvz., jiems bus nurodomi darbo paieškos būdai, teikiami patarimai, kaip parengti gyvenimo aprašymą ir kaip gauti kuo daugiau naudos iš socialinių tinklų. Taip pat priskiriama pagalba siekiant ankstesnio mokymo arba patirties pripažinimo. – Verslumas. Šia veikla siekiama suteikti suinteresuotiems remtiniems darbuotojams informacijos apie verslumo ir savarankiško darbo teikiamas galimybes ir padėti jiems įsteigti savo verslą. – Mokymo stipendija. Visi remtini darbuotojai, dalyvaujantys mokymo programose, gaus tiesioginę vienkartinę 250 EUR finansinę paramą. – Stažuotės stipendija. Visi remtini darbuotojai, atliekantys stažuotę tam tikroje įmonėje, gaus tiesioginę vienkartinę 250 EUR finansinę paramą. – Parama už priežiūrą atsakingiems asmenims. Šią paslaugą sudaro finansinės paramos teikimas remtiniems darbuotojams, kurie siekdami pasinaudoti mokymo galimybėmis arba kitomis priemonėmis visų pirma dėl priežiūros pareigų (pvz., vaikų, vyresnio amžiaus asmenų ar neįgaliųjų) patiria papildomų išlaidų. Finansinės paramos suma bus nustatyta įvertinus paramos gavėjo asmeninę padėtį ir bet kuriuo atveju neviršys 800 EUR. 22. Pagal Reglamento (EB) Nr. 1927/2006 3 straipsnį prie paraiškoje nurodytų EGF paramai įgyvendinti skirtų lėšų priskiriamas valdymas ir kontrolė, taip pat su paraiška susijusi viešinimo ir informavimo veikla. Informavimo veiklą sudaro visų pirma: pranešimai spaudai ir konferencijos, informacijos apie projekto įgyvendinimą skleidimas dviejose svetainėse, informacinis biuletenis, e. mokymosi programa, tinklaraščiai bei socialiniai tinklai ir baigiamasis renginys pasiektiems rezultatams pristatyti. Dėl šio išsamaus informavimo ir viešinimo veiklos paketo EGF paramai įgyvendinti skirtų lėšų dalis yra šiek tiek didesnė. 23. Ispanijos valdžios institucijų nurodytos prie individualių poreikių pritaikytos paslaugos – tai aktyvios darbo rinkos priemonės, priskiriamos prie tinkamų finansuoti veiksmų, apibrėžtų Reglamento (EB) Nr. 1927/2006 3 straipsnyje. Ispanijos valdžios institucijų skaičiavimu, bendros šių paslaugų sąnaudos sudaro 1 999 300 EUR, iš kurių prie individualių poreikių pritaikytoms paslaugoms skirtos lėšos – 1 870 000 EUR, o EGF paramai įgyvendinti skirtos lėšos – 129 300 EUR (6,47 proc. visos sumos). Bendra iš EGF prašomos paramos suma yra 1 299 545 EUR (65 proc. visų išlaidų). Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) || Bendros išlaidos (bendras EGF ir nacionalinis finansavimas) (EUR) Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) Tyrimas (Prospección) || 500 || 534,00 || 267 000 Orientavimas (Servicio de orientaciíon) || 500 || 436,00 || 218 000 Mokymas (Formación) || 500 || 1 914,00 || 957 000 Pagalba įsidarbinti kitur (Inserción) || 250 || 310,00 || 77 500 Verslumas (Emprendimiento) || 300 || 168,33 || 50 500 Mokymo stipendija (Beca de formación) || 500 || 250,00 || 125 000 Stažuotės stipendija (Beca de prácticas) || 300 || 250,00 || 75 000 Taikinimo parama (Servicio de conciliacíon) || 125 || 800,00 || 100 000 Prie individualių poreikių pritaikytos paslaugos – tarpinė suma || || 1 870 000 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) Valdymas || || 46 950 Kontrolė || || 15 000 Informavimas ir viešinimas || || 67 350 EGF paramai įgyvendinti skirtos lėšos – tarpinė suma || || 129 300 Bendros numatytos išlaidos || || 1 999 300 EGF parama (65 proc. visų išlaidų) || || 1 299 545 24. Ispanija patvirtina, kad aprašytos priemonės papildo struktūrinių fondų finansuojamus veiksmus, pvz., Mokymo ir profesinės integracijos programa (Plan de Formación e Inserción Profesional) ir Darbuotojų mokymo programa (Plan de formación Profesional Ocupacional), kuriuos bendrai finansuoja Europos socialinis fondas (toliau – ESF). Abiejomis programomis siekiama tobulinti, plėsti ir atnaujinti įgūdžius, jos skirtos apytiksliai 10 proc. darbuotojų, kuriems gali būti skiriama EGF parama prieš pateikiant paraišką Komisijai. Ispanijos valdžios institucijos patvirtino, kad imtasi priemonių dvigubam finansavimui išvengti. Data (-os), kada nukentėjusiems darbuotojams pradėta arba planuojama pradėti teikti prie individualių poreikių pritaikytas paslaugas 25. Prie individualių poreikių pritaikytas paslaugas, skirtas nukentėjusiems darbuotojams ir numatytas suderintame pakete, kurį siūloma bendrai finansuoti iš EGF, Ispanija pradėjo teikti 2012 m. kovo 19 d. Todėl ši data laikoma laikotarpio, kuriuo iš EGF gali būti skiriama parama, pradžia. Konsultacijų su socialiniais partneriais tvarka 26. Autonominė Baskijos vyriausybė (visų pirma Regioninė pramonės, inovacijų, turizmo ir prekybos ministerija bei Regioninė užimtumo ir socialinių reikalų ministerija) susisiekė su asociacijomis, atstovaujančiomis darbdaviams, veikiantiems metalo gaminių sektoriuje, ir surengė keletą susitikimų. Šios asociacijos yra FVEM (Federación Vizcaína de Empresas del Metal), ADEGI (Asociación de Empresarios de Gipuzkoa) ir SEA (Sindicato Empresarial Alavés). Konsultuotasi dėl paraiškos EGF teikimo ir dėl prie individualių poreikių pritaikytų paslaugų, teiktinų atleistiems darbuotojams. 27. Be to, regioninė vyriausybė, verslo asociacijos ir socialiniai partneriai įsteigė komitetą, atsakingą už projekto koordinavimą, valdymą ir įgyvendinimą. Labiausiai atstovaujamoms Baskijos profesinėms sąjungoms bus pranešta apie projekto įgyvendinimo pažangą per regionines darbo biržas ir jų valdybą. 28. Ispanijos valdžios institucijos patvirtino, kad buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų. Informacija apie veiksmus, kurie yra privalomi pagal nacionalinės teisės aktus arba kolektyvines sutartis 29. Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Ispanijos valdžios institucijos savo paraiškoje: · patvirtino, kad EGF finansinė parama nepakeičia priemonių, kurias įmonės privalo taikyti pagal nacionalinės teisės aktus arba kolektyvines sutartis; · įrodė, kad veiksmais parama teikiama atskiriems darbuotojams ir nenaudojama įmonėms arba sektoriams restruktūrizuoti; · patvirtino, kad nurodytiems tinkamiems finansuoti veiksmams neteikiama pagalba pagal kitas ES finansines priemones. Valdymo ir kontrolės sistemos 30. Ispanija pranešė Komisijai, kad finansinę paramą valdys ir kontroliuos tos pačios institucijos, kurios valdo ir kontroliuoja ESF paramą. Todėl už valdymą ir kontrolę atsakinga institucija yra Darbo rinkos aktyvinimo direktoratas (Dirección de Activación Laboral), priklausantis Baskijos darbo biržai (Servicio Vasco de Empleo), kuri taip pat atsakinga už ESF Baskijos veiksmų programos valdymą. Finansavimas 31. Remiantis Ispanijos paraiška, siūloma EGF parama suderintam prie individualių poreikių pritaikytų paslaugų paketui yra 1 299 545 EUR, o tai sudaro 65 proc. visų išlaidų. Komisijos siūlomas asignavimas iš Fondo pagrįstas Ispanijos pateikta informacija. 32. Atsižvelgdama į didžiausią galimą EGF finansinės paramos sumą pagal Reglamento (EB) Nr. 1927/2006 10 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas. 33. Skyrus siūlomą finansinės paramos sumą, EGF liks daugiau nei 25 proc. numatytos didžiausios metinės sumos, kurią galima skirti asignavimams per paskutinius keturis metų mėnesius, kaip reikalaujama pagal Reglamento (EB) Nr. 1927/2006 12 straipsnio 6 dalį. 34. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. Tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų tam nepritars, bus rengiamas oficialus trišalis susitikimas. 35. Komisija atskirai pateikia lėšų perkėlimo prašymą, siekdama į 2012 m. biudžetą įtraukti specialiuosius įsipareigojimų ir mokėjimų asignavimus, kaip nurodyta 2006 m. gegužės 17 d. Tarpinstitucinio susitarimo 28 punkte. Mokėjimų asignavimų šaltiniai 36. Abiem biudžeto valdymo institucijoms priėmus iki šios dienos pateiktus pasiūlymus dėl EGF lėšų mobilizavimo, mokėjimų asignavimų suma, iš pradžių nurodyta 2012 m. biudžeto eilutėje 04 05 01, bus visiškai panaudota, todėl jos nepakaks šios paraiškos atveju reikalingai sumai. Bus prašoma padidinti EGF biudžeto eilutei skirtų mokėjimų asignavimų sumą lėšas perkeliant, jei galima įvardyti turimų asignavimų šaltinį, arba priimant taisomąjį biudžetą. Asignavimai iš šios biudžeto eilutės bus naudojami pagal šią paraišką reikalingai 1 299 545 EUR sumai padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Ispanijos paraiška „EGF/2011/018 ES/País Vasco Productos metálicos“) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo[13], ypač į jo 28 punktą, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[14], ypač į jo 12 straipsnio 3 dalį, atsižvelgdami į Europos Komisijos pasiūlymą[15], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) EGF taikymo sritis buvo išplėsta – nuo 2009 m. gegužės 1 d. iki 2011 m. gruodžio 30 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas; (3) 2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos; (4) 2011 m. gruodžio 28 d. Ispanija pateikė paraišką mobilizuoti EGF lėšas dėl darbuotojų atleidimo iš 423 įmonių, vykdančių NACE 2 red. 25 skyriaus (metalo gaminių, išskyrus mašinas ir įrenginius, gamyba) veiklą Baskijos (ES21) NUTS II regione, ir iki 2012 m. rugsėjo 5 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 299 545 EUR sumą; (5) todėl EGF lėšos turėtų būti mobilizuotos finansinei paramai pagal Ispanijos pateiktą paraišką suteikti, PRIĖMĖ ŠĮ SPRENDIMĄ: 1 straipsnis 2012 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 1 299 545 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas [1] OL C 139, 2006 6 14, p. 1. [2] OL L 406, 2006 12 30, p. 1. [3] 2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1). [4] Laikantis Reglamento (EB) Nr. 1927/2006 3 straipsnio trečios pastraipos nuostatų. [5] COM (2009) 104 galutinis, 2009 2 25, Komisijos komunikatas „Kovos su automobilių pramonės krize veiksmai“. [6] Eurostatas, leidinys „Statistics in focus“ Nr. 61/2011 apie pramonę, prekybą ir paslaugas, „EU-27 Construction activity falls by 16 % from its pre-crisis high by the second quarter of 2011“ (Antrąjį 2011 m. ketvirtį ES 27 statybos veikla sumažėjo 16 proc., palyginti su prieškriziniu aukščiausiu lygiu), http://epp.eurostat.ec.europa.eu/cache/ITY_OFFPUB/KS-SF-11-061/EN/KS-SF-11-061-EN.PDF [7] Laivų statybos pramonė, žr.: „EGF/2010/006 PL/H. Cegielski-Poznan“, „EGF/2010/025 DK/Odense Steel Shipyard“ ir „EGF/2011/008 DK/Odense Steel Shipyard“. Statybos sektorius, ˛r.: „EGF/2011/006 ES/Comunidad Valenciana Construction“, „EGF/2011/009 NL/Gelderland Construction 41“, „EGF/2011/012 NL/Noord Brabant-Zuid Holland“ ir „EGF/2011/017 ES/Aragón Construction“. Automobilių pramonės sektorius, ˛r.: „EGF/2009/019 FR/Renault“, „EGF/2010/002 ES/Cataluña Automotive“ ir „2011/003 DE/Arnsberg and Düsseldorf Automotive“. [8] COM (2012) 451 final, 2012 8 9, susijęs su „EGF/2011/019 ES/Galicia Metal“. [9] Gamyba, matuojama remiantis metalo gamybos rodikliu (arba IPIMET – Indicador de Producción del Metal), kurį apskaičiavo Ispanijos metalo sektoriaus konfederacija (Confemetal). [10] Apibrėžiamas kaip NACE 2 red. 25 skyrius (metalo gaminių, išskyrus mašinas ir įrenginius, gamyba). [11] 2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p.1). [12] Leidinys „Spotlight on Europe's "invisible sector" – The metalworking and metal articles industries“ (Žvilgsnis į Europos „nematomą sektorių“ – metalo apdirbimo ir metalo gaminių pramonę), Europos Komisija, Įmonių ir pramonės generalinis direktoratas. [13] OL C 139, 2006 6 14, p. 1. [14] OL L 406, 2006 12 30, p. 1. [15] OL C […], […], p. […].